钦定古今图书集成/明伦汇编/闺媛典/第245卷 > 乔凤鸣妻田氏
## 钦定古今图书集成/明伦汇编/闺媛典/第245卷 > 乔凤鸣妻田氏

按《阳城县志》：田氏，文学乔凤鸣妻。年十五归乔端肃，
不苟言笑，于所当务，辄能筹画。姑贾氏贤之，为妇甫
期月，即付以家事。未几，姑没，事继姑亦然，继姑亦绝
爱之。鸣少年负隽望，交游云集，氏饬簠簋，务丰洁，平
居荆布自好，自奉以约。鸣亡，氏一恸几绝，两日夜不
饮勺水。翁语曰：“妇误矣，我儿虽不幸早死，犹赖有二
子存也。今妇欲并致其死耶？”氏矍然起，抆泪哺二子
治丧事。一息奄奄哀毁，寝疾十馀岁不愈。一切家事，
皆指使床褥。长子彬，次朴，不使废学。夜必呼问昼所
习业使诵读，倚枕听之，鸡鸣乃已。未几，彬、朴皆补弟
子员，氏疾渐愈。